Kuyfike kristiano trawünche reke, famülke mew kullingekelay taiñ pu longkolelu, welu may elfalkünungey adümkechi longko ñi kamañnieafiel (inaduamnebel) “Ngünechen tañi trokiñche feyentulelu” (Hecho 20:28). Tüfachi pu wentru müna küme weniyefingün ta Jewba, ngüyülkeyngün ka kamañkefingün (inaduamkebingün) tati trawünche ‘nor küme rakiduam mew, chumngechi ñi ayünieel ta Ngünechen, tañi dikümtukuniengenon mu [ngüdalngenon mu], ka plata tañi duam no rume, welu küme duamkechi amulnieyngün tañi küdaw’ (1 Pedro 5:1-3). ¿Chem femkeyngün tati pu longkolelu kellungeal ta iñchiñ?\nKuñiwtukukeeiñmew ka inaduamkeeiñmew. Pu longkolelu ngüyülmekefi ti trawünche Biblia ñi dungu mu, ka kelluniefi ñi fülkonküleal Jewba mew. Kimnieyngün Ngünechen ñi eluetew tüfachi falin küdaw: inaduamafiel tañi pu che. Feymew eluwkelayngün ñi weda ngünenieafiel tati trawünche, welu may kellukefingün ñi küme feleal ka ñi ayüwküleal (2 Korintio 1:24). Kiñe wentru reke inaduamkefilu kiduke ñi ufisa kom piwke mew, ka femngechi pu longkolelu eluwingün ñi kimafiel kiduke che konlu Ngünechen ñi kechan ufisa mew (Proverbios 27:23).\nKimelelkeeiñmew taiñ femal Ngünechen ñi ayükeelchi dungu. Fill semana pu longkolelu ngendunguyngün chi trawün mu, taiñ yafültukuñmayaetew taiñ mupiltun (Hecho 15:32). Kafey tüfachi pu wentru küdawkelu kom ñi newen mu ngüyülkeyngün tati amuldungun, küdawkeyngün iñchiñ mu, ka pepikakeeiñmew ñi femal fill dungu mu konkelu tati amuldungun.\nKiduke iñchiñ yafültukukeeiñmew. Taiñ kellukeetew newenküleal taiñ küme weniwen-ngen Jewba iñchiñ, pu longkolelu pemekeeiñmu taiñ ruka mu, ka nütramkalelkeeiñmew Trawünwe Ruka mew. Kafey kellukeeiñmew ka yafültukukeeiñmew Biblia ñi dungu mu (Santiaw 5:14, 15).\nTüfachi pu peñi longkolelu trawünche mu, ka nieyngün kiduke ñi küdaw ka tañi pu che ñi kuñiwtukuafiel ka inaduamafiel engün. Feymu llemay müley taiñ yamnieafiel fente küdawkelu engün am (1 Tesalonisense 5:12, 13).\n¿Chem küdaw nieyngün pu longkolelu trawünche mew?\nPu longkolelu duamniekeeiñmew kiduke iñchiñ, ¿chumngechi pengelkeyngün tüfa?\n¿Iney am ta longkoleafuy trawünche mu? Papeltuafimi Biblia mu chem müley ñi pengelal tati pu wentru küpa longkolelu ka konakechi kellukelu ngeal 1 Timotew 3:1-10, 12 ka Tito 1:5-9 mu.\n¿Chem duamfali taiñ femal ñi fawtisangeal, fey rüf kristianongeal? Faw kimaymi chem adentuley fawtisawün mu ka chumngechi fawtisangekey pu rüfngechi kristiano.